62024CJ0070_INF
Απόφαση του Δικαστηρίου (έκτο τμήμα) της 1ης Αυγούστου 2025 –Επιτροπή κατά Ισπανίας (Οδηγία για την ισορροπία μεταξύ επαγγελματικής και ιδιωτικής ζωής)
(Υπόθεση C‑70/24)
«Παράβαση κράτους μέλους – Άρθρο 258 ΣΛΕΕ – Ισορροπία μεταξύ επαγγελματικής και ιδιωτικής ζωής για τους γονείς και τους φροντιστές – Οδηγία (ΕΕ) 2019/1158 – Άρθρο 20, παράγραφος 1 – Έλλειψη μεταφοράς της οδηγίας στο εσωτερικό δίκαιο και έλλειψη ανακοίνωσης των μέτρων μεταφοράς – Άρθρο 260, παράγραφος 3, ΣΛΕΕ – Αίτημα περί επιβολής υποχρέωσης καταβολής κατ’ αποκοπήν ποσού και ημερήσιας χρηματικής ποινής – Κριτήρια για τον προσδιορισμό του ποσού της κύρωσης»
1.
Προσφυγή λόγω παραβάσεως – Οδηγία 2019/1158 – Παράλειψη εμπρόθεσμης μεταφοράς στην εσωτερική έννομη τάξη – Παράλειψη ανακοίνωσης των μέτρων μεταφοράς – Παράβαση
(Άρθρο 258 ΣΛΕΕ· οδηγία 2019/1158 του Ευρωπαϊκού Κοινοβουλίου και του Συμβουλίου, άρθρα 12 και 20 §§ 1 και 4)
(βλ. σκέψεις 57-66, διατακτ. 1 και 2)
2.
Προσφυγή λόγω παραβάσεως – Απόφαση του Δικαστηρίου με την οποία διαπιστώνεται η παράβαση – Παράβαση της υποχρέωσης ανακοίνωσης των μέτρων μεταφοράς οδηγίας στην εσωτερική έννομη τάξη – Χρηματικές κυρώσεις – Εξουσία εκτιμήσεως του Δικαστηρίου – Κριτήρια
(Άρθρο 260 § 3 ΣΛΕΕ· οδηγία 2019/1158 του Ευρωπαϊκού Κοινοβουλίου και του Συμβουλίου, άρθρο 20 § 1)
(βλ. σκέψεις 83-115, διατακτ. 3)
Διατακτικό
Το Δικαστήριο αποφασίζει:
1)
Το Βασίλειο της Ισπανίας, παραλείποντας να θεσπίσει, μέχρι τη λήξη της προθεσμίας η οποία τάχθηκε με την αιτιολογημένη γνώμη της Ευρωπαϊκής Επιτροπής, τις νομοθετικές, κανονιστικές και διοικητικές διατάξεις που απαιτούνται για τη συμμόρφωσή του προς την οδηγία (ΕΕ) 2019/1158 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, σχετικά με την ισορροπία μεταξύ επαγγελματικής και ιδιωτικής ζωής για τους γονείς και τους φροντιστές και την κατάργηση της οδηγίας 2010/18/ΕΕ του Συμβουλίου, και, συνακόλουθα, παραλείποντας να ανακοινώσει τις εν λόγω διατάξεις στην Επιτροπή, παρέβη τις υποχρεώσεις που υπέχει από το άρθρο 20, παράγραφος 1, της οδηγίας 2019/1158.
2)
Το Βασίλειο της Ισπανίας, στο μέτρο που δεν έλαβε, κατά τον χρόνο εξέτασης των πραγματικών περιστατικών από το Δικαστήριο, όλα τα αναγκαία μέτρα για τη μεταφορά των διατάξεων της οδηγίας 2019/1158 στο εσωτερικό του δίκαιο ούτε ανακοίνωσε, ως εκ τούτου, τα εν λόγω μέτρα στην Ευρωπαϊκή Επιτροπή, εξακολούθησε την παράβαση στην οποία υπέπεσε.
3)
Υποχρεώνει το Βασίλειο της Ισπανίας να καταβάλει στην Ευρωπαϊκή Επιτροπή:
–
κατ’ αποκοπήν ποσό ύψους 6832000 ευρώ·
–
σε περίπτωση που η διαπιστωθείσα στο σημείο 1 του διατακτικού παράβαση συνεχίζεται κατά την ημερομηνία δημοσίευσης της παρούσας απόφασης, ημερήσια χρηματική ποινή ύψους 19700 ευρώ από την ως άνω ημερομηνία και μέχρις ότου το εν λόγω κράτος μέλος παύσει την παράβαση.
4)
Το Βασίλειο της Ισπανίας φέρει, πέραν των δικαστικών εξόδων του, τα δικαστικά έξοδα στα οποία υποβλήθηκε η Ευρωπαϊκή Επιτροπή.